বিশ্ব হেপাটাইটিস দিবস – হেপাটাইটিসের জানা-অজানা – Bangla Health Tips\nযকৃতের প্রদাহ বা হেপাটাইটিস নিয়ে উদ্বেগের কারণ অনেক আগে ঘটে থাকলেও এ ব্যাপারে বিশ্বব্যাপী সচেতনতা সৃষ্টি ও একে প্রতিরোধের জন্য উদ্যোগ সাম্প্রতিক কালের। এর মধ্যে বেশির ভাগ লোকের যে হেপাটাইটিস রয়েছে, সে সম্পর্কে তারা জানেই না। এভাবে অনেকে ক্রনিক হেপাটাইটিসের শিকার হয়ে পড়েছে এবং দেখা গেছে, এর মূলে প্রধানত রয়েছে হেপাটাইটিস ভাইরাস ‘বি’ ও ‘সি’।\nএর গুরুত্ব অনুধাবন করে ‘বিশ্ব হেপাটাইটিস অ্যালায়েন্স’ সংস্থাটি এগিয়ে এল এবং বিশ্ব হেপাটাইটিস দিবস পালনের উদ্যোগ নিল। প্রতিবছরের ১৯ মে পালিত হয় বিশ্ব হেপাটাইটিস দিবস। যে বিষয়গুলো মানুষকে জানতে হবে সেগুলো হলো:\n বিশ্বের ৫০ কোটি লোক (প্রতি ১২ জনে একজন) ক্রনিক ভাইরাল হেপাটাইটিস ‘বি’ ও ‘সি’ রোগে আক্রান্ত।\n হেপাটাইটিস ‘বি’ ও ‘সি’ সংক্রমণের ব্যাপারে কোনো বিবেচনা, তারতম্য ও বৈষম্য করে না। সারা বিশ্বে এক-তৃতীয়াংশের বেশি মানুষ এই দুটি ভাইরাসের সংক্রমণের শিকার হয়েছে।\n নিজে কি এ সম্পর্কে জানি? হেপাটাইটিস নীরবে রয়েছে কি না শরীরে, তা পরীক্ষা করিয়ে জানি।\nদেখা গেছে, এ রোগের সবচেয়ে বড় ঝুঁকি হলো অজ্ঞানতা। আর এর চিকিৎসা না করালে মারাত্মক পরিণতি হতে পারে।\nযকৃতের রোগের তিনটি বড় কারণ হলো: মদ্যপান, ফ্যাটি লিভার ডিজিজ, ভাইরাল হেপাটাইটিস।\n দীর্ঘদিন নিয়মিত মদ্যপানে যকৃত নষ্ট হয়ে যেতে পারে। তাই মদ্যপান বর্জন করা উচিত।\n যকৃতে চর্বি জমতে পারে। এতে হয় প্রদাহ ও ক্ষত। যারা স্থূল, তাদেরই এ সমস্যা বেশি হয়। তাই শরীরের ওজন ঠিক রাখতে হবে। প্রচুর ফল ও সবজি খেতে হবে। বেশি পরিমাণ পানি পান করতে হবে। ছোট থালায় খাবার নিয়ে খেতে হবে এবং চর্বি ও চিনি খুব কম খেতে হবে। প্রতিদিন অন্তত আধা ঘণ্টা ব্যায়াম করতে হবে। উপভোগ্য কোনো শরীরচর্চা, যেমন—হাঁটা, সাইকেল চালানো, সাঁতার কাটা বা নৃত্য করা।\n ভাইরাল হেপাটাইটিস পৃথিবীজুড়েই বড় সমস্যা। রক্তবাহিত দুটি ভাইরাস হেপাটাইটিস ‘বি’ ও ‘সি’ যকৃতের বড় ক্ষতি করছে। রক্ত থেকে রক্তের সংস্পর্শে সহজে হয় এগুলোর সম্প্রচার এবং এগুলো থেকে পরিত্রাণ পাওয়া বড় কঠিন।\n তবে হেপাটাইটিস ‘বি’ ভাইরাস সংক্রমণ থেকে প্রতিরোধের জন্য রয়েছে টিকা।\n এ ছাড়া কখনোই রেজার, কাঁচি, নেলসিজার, ব্লেড বা টুথব্রাশ ভাগাভাগি করে ব্যবহার করা উচিত নয়।\n শরীরের ক্ষত ঢেকে রাখা উচিত, বিশেষ করে খেলার সময়।\n কান ফুটো করা, শরীরে উল্কি আঁকানো বর্জন করা ভালো। কান ফুটো করতেই হলে একবার ব্যবহার্য (ডিসপোজেবল) যন্ত্রপাতি ব্যবহার করা উচিত।\n রক্তভরণ ও গ্রহণের সময় একবার ব্যবহার্য সুচ ও সিরিঞ্জ ব্যবহার করা নিশ্চিত করতে হবে।\n সঙ্গীর সঙ্গে সহগমন যেন নিরাপদ হয়, প্রয়োজনে প্রোটেকশন ব্যবহার করতে হবে।\n৫০০ মিলিয়ন লোক ক্রনিক ভাইরাল সংক্রমণের শিকার।\nহেপাটাইটিস ‘বি’ সংক্রমণ থেকে রেহাই পাওয়ার জন্য টিকা নেওয়া সবচেয়ে ভালো পন্থা\nহেপাটাইটিসের মধ্যে প্রধান হুমকি হেপাটাইটিস ‘বি’ ও ‘সি’। এই দুটো ভাইরাস হলো নীরব ঘাতক, অজান্তে মানবদেহে সংক্রমিত হয়ে থাকতে পারে বছরের পর বছর। চিকিৎসা না হলে লিভার সিরোসিসের পথে অগ্রসর হতে পারে। পরে লিভারের ক্যানসার এবং নিষ্ক্রিয় হয়ে যাওয়া, এমনকি মৃত্যু পর্যন্ত হতে পারে।\nহেপাটাইটিস ‘বি’: বিশ্ব স্বাস্থ্য সংস্থার মতে, মানবজাতির একটি প্রধান রোগ হয়ে দাঁড়িয়েছে ‘হেপাটাইটিস বি’। সচরাচর ‘বি’ ভাইরাসের সংক্রমণ দেখা যায়। বিশ্ব স্বাস্থ্য সংস্থার অনুমান, পৃথিবীতে দুই বিলিয়ন লোক হেপাটাইটিস ‘বি’ ভাইরাসে সংক্রমিত এবং আনুমানিক ৩৫০ মিলিয়ন লোক ক্রনিক (দীর্ঘমেয়াদি) সংক্রমণের শিকার।\nহেপাটাইটিস ‘বি’ ভাইরাস অত্যন্ত ছোঁয়াচে এবং এইচআইভির চেয়ে ৫০ থেকে ১০০ গুণ বেশি সংক্রামক। ‘বি’ ভাইরাসটি সংক্রমিত ব্যক্তির সব দেহতরলে, যেমন—রক্ত, বীর্য, ঘাম, অশ্রু, এমনকি বুকের দুধেও পাওয়া যায়। অনেক সংক্রমিত ব্যক্তির কোনো উপসর্গ থাকে না। তবে যাদের থাকে, তাদের ক্ষেত্রে এ ধরনের উপসর্গ লক্ষ করা যায়—বমি হওয়া, ক্লান্তি লাগা, জন্ডিস, পেটে ব্যথা, তরল মল, হাড়ের গিঁটে ব্যথা। তবে সুসংবাদ হলো, হেপাটাইটিস ‘বি’ প্রতিরোধে রয়েছে কার্যকর টিকা। তাই এর জন্য টিকা নেওয়া উচিত এবং অবশ্যই।\nহেপাটাইটিস ‘সি’: হেপাটাইটিস ‘সি’ প্রধানত রক্ত থেকে রক্তে সংক্রমণ ঘটে, ‘বি’ ভাইরাসের মতোই। উপসর্গের মধ্যে আছে—বমি, ক্লান্তি, পেশি ও গিঁটে ব্যথা, উদ্বেগ ও বিষণ্নতা, মনোযোগের অভাব, পেটে ব্যথা, ক্ষুধামন্দা।\nহেপাটাইটিস ‘বি’ ভাইরাসের সংক্রমণ ঘটে সংক্রমিত রক্তের সংস্পর্শে। অন্যান্য দেহতরল, যেমন—বীর্য, ঘাম, অশ্রু ও বুকের দুধও সংক্রমণক্ষম। হেপাটাইটিস ‘সি’ ভাইরাসের সংক্রমণ ঘটে সংক্রমিত রক্তের সরাসরি সংস্পর্শে। অনেক সময় অন্যান্য দেহতরলের মাধ্যমেও এর সংক্রমণ ঘটে। অনেক সংক্রমিত লোকের কোনো লক্ষণ উপসর্গ থাকে না। এদিকে একে অন্যকে সংক্রমিত করতে থাকে। সংক্রমণের উৎসগুলো হলো:\n রক্তভরণ, যেমন পরীক্ষা ছাড়াই রক্তভরণ করলে।\n যন্ত্রপাতি নির্বীজন না করে সার্জিক্যাল বা ডেন্টাল অস্ত্রোপচার করলে।\n শিশু জন্মের সময় সংক্রমিত মা থেকে শিশুর মধ্যে।\n মাদক নেওয়ার সময় সুচ ও সিরিঞ্জ ভাগাভাগি করলে।\n ট্রুথব্রাশ, শেয়ার ব্লেড ও অন্যান্য গেরস্তালি দ্রব্য সংক্রমিত ব্যক্তির সঙ্গে শেয়ার করলে।\n নির্বীজন না করা যন্ত্রপাতি দিয়ে উল্কি আঁকা, কান ফুটো করা—এসব কাজ করলে।\n অনিরাপদ সহগমনে।\nরক্ত পরীক্ষা করে নেওয়া ভালো\nহেপাটাইটিস ‘বি’ ও ‘সি’ শনাক্ত করার জন্য সহজ রক্ত পরীক্ষা রয়েছে। সংক্রমিত হয়ে থাকলে চিকিৎসকের পরামর্শ নিতে হবে অবশ্যই। মোকাবিলা করতে হবে রোগকে সাহসের সঙ্গে। অন্যদের কাছে সংক্রমণ যাতে না ছড়ায়, সে জন্য সতর্ক থাকতে হবে, যত দ্রুত সম্ভব চিকিৎসাও নিতে হবে। হেপাটাইটিস ক্রনিক সংক্রমণ এভাবে হলে জানতে হবে রোগ সম্পর্কে, কীভাবে প্রতিরোধ করা যায় জানতে হবে, অসুখ হলে চিকিৎসা নিতে হবে। জনসচেতনতা এ ক্ষেত্রে বড় জরুরি। বাংলাদেশে লিভার ফাউন্ডেশন এবং বিভিন্ন চিকিৎসাপ্রতিষ্ঠানের লিভার ইউনিট, সরকারি-বেসরকারি সংস্থা এ ব্যাপারে হবে সক্রিয় ও উদ্যোগী—এ প্রত্যাশা সবার।\nPrevious Post: « মাড়ি দিয়ে রক্ত পড়ছে!\nNext Post: মহৌষধ কালিজিরা »


আপডেট: ০৭২৮ ঘণ্টা, অক্টোবর ২৯, ২০১৭\nগ্রিক মাইথোলজির নার্সিসাসের গল্প আমরা সবাই জানি, সবাইকে প্রত্যাখ্যান করে আত্মমুগ্ধ হওয়ার ফল ক্ষয়। সেখানেও বিষয়টি ছিলো ছবি, প্রতিবিম্ব! প্রাচীন যুগের প্রাসঙ্গিকতায় নিজের ছবি দেখতে মানুষ জলই ব্যবহার করত; এর পূর্বে কোনো এক পর্বে কাচ সম্পর্কিত আলোচনায় সে কথা লিখেছিলাম।\nসেলফি বিষয়টি আপেক্ষিক দৃষ্টিতে কিছুতেই ক্ষতিকারক নয় কিন্তু বিষয় হচ্ছে এর প্রাসঙ্গিকতায় যে ভাব, যে ভাবনা ও ঘোরে আমরা আবদ্ধ হচ্ছি তা আসলেই ক্ষতিকারক। সেই ভোলগা থেকে গঙ্গা শুরু করে আদিম যুগ পেরিয়ে সবকিছুকে একটা গাঠনিক রূপ দিতেই সমাজ; আর তা ব্যাপ্ত করতে সাহিত্য, শিল্প যেনো বন্ধন সুদৃঢ় হয়, একার ক্ষয় না হয়। কিন্তু যে ভাবে, যেদিক দিয়ে, আমরা যার দিকে এগোচ্ছি সেটা শুধু যান্ত্রিক বিষয় নয়। তখন যান্ত্রিক বিষয়কে আর আমি নির্ধারণ করছি না, যান্ত্রিক বিষয় আমায় নির্ধারণ করছে। কে কর্তা আর কে কর্মের বস্তু তাই গোলমাল পাকিয়ে যাচ্ছে, ফলে ব্যক্তি তার যে ব্যক্তিত্বের দ্বারা সমাজে কিছু ভালো করতে পারে সেই ব্যক্তিত্বই অবলুপ্ত হয়ে যাচ্ছে। দেখা গেছে, সমাজে যে সারির মানুষেরা গঠনমূলক ব্যক্তি, তারাও সেইসব ভুলে শুধুমাত্র ভার্চুয়াল মূলকে আবদ্ধ হয়ে যাচ্ছেন। আগে দেখা যেত মিডিয়ার এক সারির মানুষ ছবিতে আসেন, তারা দৃশ্যমান হন, বাকি বিখ্যাত মানুষেরা যেনো আলেয়ার মতো; মানুষের মধ্যে খোঁজার খিদে ছিলো। এখন সবাই সবাইকে এতো বেশী চেনে যে আদতে কেউ কাউকে চেনে না। যে কোনো বিষয় যখন সরলীকরণ হতে থাকে তার গুরুত্ব ইতিবাচকভাবে কমতে থাকে।\n২০১৪ সালটিকে সেলফির বছর বলা হয়। সেলফি সংক্রান্ত আশ্চর্য ঘটনা এই বছরগুলোতে ঘটেছে। এক উড়োজাহাজ চালক তার সঙ্গীদের নিয়ে সেলফি তোলায় ব্যস্ত থাকায় দুর্ঘটনা ঘটান। ব্রিটেনের ১৯ বছরের এক যুবক এই সেলফাইটিস তথা সেলফির দ্বারা আসক্ত হয়ে শেষপর্যন্ত আত্মহত্যার পথ বেছে নিয়েছিল। প্রথম প্রথম সে ছবি ফেসবুকে পোস্ট করত, সেখানে কিছু সন্তোষজনক মন্তব্য না এলে সে আবার ভালো সেলফি তোলার চেষ্টা করত। পরবর্তীতে সে দিনে ১০ ঘণ্টা সেলফির জন্য ব্যয় করত কারণ, তার মনে হতো কোনো ছবিই তার ভালো উঠছে না। নিজেকে নিজের মতো ছবিতে না পেয়ে সে আত্মহত্যার পথ বেছে নেয়। আরও অজস্র ঘটনা, বিশেষত এই ঘটনার পর মনোবিদরা মনে করেন এটি একটি রীতিমতো ডিসঅর্ডার বা বিক্ষেপ, এর সঙ্গে চরিত্র বা মূল্যবোধের কোনো সম্পর্ক নেই। এটা জৈবভাবে একটি খারাপ অবস্থা তৈরির সূচনাপর্বের আসক্তি। এমনিতেও ফোনের তরঙ্গধর্মী আলো ত্বকের পক্ষে ক্ষতিকারক বলে অনেকে মনে করেন। তবে মানসিক আসক্তির ক্ষমতা যেহেতু ব্যক্তির দ্বারা বোধের উন্মেষ ঘটিয়ে নিয়ন্ত্রণ করা যায় তাই এটা হাতের বাইরে গেলে মহামারীর মতো বিপদ। আসলে আমাদের মস্তিষ্ক খুব একটা একাধিক কাজে সচল ও সফল নয় একই সময়ে। ফলস্বরূপ মস্তিষ্ক কোনো কাজে নিযুক্ত হলে ইচ্ছের সাপেক্ষে তার মধ্যে ব্যস্ত থাকে। ঠিক এই কারণে গাড়ি চালাতে চালাতে কথা বলতে না করা হয়! কিন্তু সেলফির বিষয় আরও গুরুতর, লোকে সাধারণতভাবে এ নিয়ে এতো কথার কী আছে আমার ফোন, আমার ইচ্ছে— খুব সাধারণ একটা ব্যাপার কিন্তু কখন এই ঘোরটা চলে আসে মানুষ নিজেই জানে না। যখন অন্য কেউ আমার ছবি তুলে দিচ্ছে আমিও তার অবস্থান দেখছি, সেও আমার অবস্থান দেখছে ফলে প্রথমত অবস্থানটা আপেক্ষিক নিরাপদ; দ্বিতীয়ত দ্বিতীয় ব্যক্তির কাছে আমি আমার আবেগ, আমার মুহূর্ত জমা রাখছি তার জিম্মায়— এই তার চোখ দিয়ে নিজেকে দেখা একটা স্থিতধী ভাব ও নির্ভরতার ভাব আনছে। এবার ব্যক্তি যেই নিজে ছবি তুলছে তার চোখ তার মন, তার মুখ এই তিনটির তৃপ্তির পরিভাষা দিয়ে সে ছবি তোলার চেষ্টা করে ফলে সর্বদাই ‘আরও ভালো’ বিষয়টা গুরুতর হয়। নিজের ভালো-মন্দ নিজে দেখার ফলে ব্যক্তি ‘আমি’ সম্পর্কে অতিসচেতন হয়, আমি ভিন্ন আর কোনো বিষয়েই তার অনুভূতি থাকে না। ক্যামেরা, সে ও তার মুহূর্তের আবেগ এখানে সমষ্টিগতভাবে আমিকেই মস্তিষ্কে প্রখর করে তোলে। আরও বিষয় ব্যক্তি সর্বদাই ভাবে, আহা এটা সাপ নয় সেলফি। এই নিরাপত্তাবোধ আরও বিপজ্জনক এবং যারা অঘটন ঘটাচ্ছে তারা বোকা, ‘আমি’ নই; এই ভাবনাও সেই একই পথের। এই ব্যস্ততায় সে স্বাভাবিকভাবেই চারপাশ থেকে বিচ্ছিন্ন হয় তাই দুর্ঘটনা ঘটে। যেহেতু যন্ত্র আমার, যন্ত্রীও আমি তাই দুঃসাহসিক ব্যতিক্রমী ছবি তুলে নিজেকে বীর প্রতিষ্ঠা করার প্রবণতা বাড়ে। এখন যেকোনও ফোন তথা স্মার্ট ফোন কেনার সময় ক্রেতা ফ্রন্ট ক্যামেরার ক্ষমতা দেখেন আলাদা গুরুত্বের সঙ্গে। সেলফির জন্য সেলফিস্টিক, সেলফি অ্যাপ সব বাণিজ্যে এসেছে। বহু খারাপ জিনিস বাজারে বহুল প্রচলিত আর এটা সেই অর্থে খারাপ নয় সুতরাং ব্যক্তির সচেতনতা ছাড়া এর কোনো ওষুধ নেই। রাশিয়ার সরকার সেলফি তোলার সতর্কীকরণও দিয়েছেন। APA (AMERICAN PSYCHIATRIC ASSOCIATION) এর মতে, বারবার সেলফি তোলা আর সোস্যাল মিডিয়াতে পোস্ট করা মানসিক বিকারের সংকেত। এটা সাধারণত কতোগুলো বৈশিষ্ট্যে এসে এগোয়, আত্মবোধ কমতে থাকা, আচরণগত বিক্ষেপ, নিজেকে সবার কাছে দামী করে তোলার প্রয়াস এর থেকে মিক্সড ডিমেন্সিয়া হওয়ার প্রাবল্য বাড়ে। ওহিও ইউনিভার্সিটির গবেষকরা বলছেন, এর দ্রুত গতি খুব তাড়াতাড়ি নার্সিসিজমের দিকে মস্তিষ্কের বেশী হারে বিবর্তন ঘটাতে পারে। অপরদিকে, ক্যালিফোর্নিয়া ইউনিভার্সিটি আবার ইতিবাচক প্রসঙ্গও এনেছে। তবে এটা সত্যি যে, এর ফলে নিজের একরকম ছবি দেখতে দেখতে পরবর্তীতে নিজের বিক্ষিপ্ত ছবিকেও ব্যবহারকারী উপভোগ করে, এতে মানসিক ভারসাম্যের হানি হয়। এটার বিজ্ঞানসম্মত নাম “BODY DYSMORPHIC DISORDER” বা BDD।\nভাবতে অবাক লাগে, আমাদের হাতের জিনিস আমাদেরই অধিকারে থাকা যে এমনিতে নির্দোষ, আচরণের কারণে তা আমাদের ক্ষয়ের দিকে নিয়ে যাচ্ছে। সেলফি অবশ্যই তুলব, তাকে উপভোগও করব কিন্তু এরকম যেনো না হয় যে, সেলফি আমাদের জীবন নিয়ে যায়! সেলফির মূলগত বিষয় “সেলফ পোট্রেট” তথা নিজস্ব ছবি নির্মাণ। ১৮৩৯ সালে যখন আমরা এতোটাও যান্ত্রিক হয়নি, সেই সময় থেকেই মানুষ এর সঙ্গে পরিচিত ছিলো। ফোটোগ্রাফির ইতিহাসেও এর নমুনা পাওয়া যায়। কিন্তু এরকম পরিস্থিতি তৈরি হতে পারে এ ছিলো কল্পনার বাইরে!\nতবে এখানে মানুষের চরিত্রে গঠনগত দিক দিয়ে এসব দুর্ঘটনাকে বিচার করলে এর কারণ কিছুমাত্র হলেও আত্মকেন্দ্রিক; এই ভাবনার ওপর অতিরিক্ত জোর দেওয়াকে অবশ্যই ধরতে হবে। সেলফি মুখ্যতই সেলফিশ।\nওয়ার্ডসওয়ার্থের কবিতার সঙ্গে আমরা সকলেই পরিচিত কমবেশী, তার একটি লাইন এই প্রসঙ্গে মনে পড়ল, “THE BEST PORTION OF GOOD MAN’S LIFE IS HIS LITTLE NAMELESS, UNREMEMBERED ACTS OF KINDNESS AND OF LOVE”।\nঅড্রে হেপবার্ন বলেছিলেন, “FOR BEAUTIFUL EYES, LOOK FOR THE GOOD IN OTHERS; FOR BEAUTIFUL LIPS, SPEAK ONLY WORD OF KINDNESS; AND FOR POISE, WALK WITH THE KNOWLEDGE THAT YOU ARE NEVER ALONE”।\nআর আমরা সব ভুলে কিনা সেলফিতে সমর্পিত কিন্তু আর এই ঘোরের আড়ালে থাকা ঠিক নয়; সেলফি আমাদের অধীনে থাকুক, আমরা যেনো সেলফির অধীনে না আসি— না হলে ধীরে ধীরে এটা শুধু প্রাণনাশ নয় অন্য আরও খারাপ সম্ভাবনার পথ করে দেবে!\nবাংলাদেশ সময়: ১৩২৪ ঘণ্টা, অক্টোবর ২৯, ২০১৭


You are at:Home»বিবিধ»ঈদসংখ্যা!\nবন্ধুরা, বছর ঘুরে আবারও আসছে ঈদ! ঈদ মানে আনন্দ। আর সেই আনন্দ আরও বেড়ে যায় যখন দেশের জনপ্রিয় ও শীর্ষস্থানীয় কবি-সাহিত্যিকের লেখায় ভরপুর হয়ে আমাদের হাতে আসে ঝলমলে ঈদসংখ্যা। হ্যাঁ, আগামী মে ২০২২ সংখ্যাই কিন্তু কিশোর পাতার ঈদসংখ্যা!\nএবারও দেশের খ্যাতিমান শিল্পীদের আঁকায় সমৃদ্ধ হয়ে বর্ধিত কলেবরে প্রকাশিত হবে ঈদসংখ্যাটি। থাকবে তোমাদের লেখাও। তবে আর দেরি কেন! তোমার সেরা লেখাটি আগামী ১৫ মার্চের মধ্যেই পাঠিয়ে দাও কিশোর পাতার ইমেইল ঠিকানায়। সাবজেক্টের ঘরে ‘ঈদসংখ্যা ২০২২’ কথাটি লিখতে ভুল করো না যেন! লিখতে পারো ছড়া-কবিতা, গল্প, সায়েন্স ফিকশন, ঈদ পরিকল্পনা, বন্ধুদের সঙ্গে আড্ডার গল্প, ভ্রমণের মজার কোনো অভিজ্ঞতা, আঁকা ছবি, ফটোগ্রাফি এবং যে কোনো কিশোরতোষ লেখা।\nকিশোর পাতার ইমেইল : [email protected]